Disc dal mais
Amplifier

Da Patrick Capaul

Chars amis e charas amias (u era il cuntrari ...) da musica che sa metter en moviment noss bels culms grischuns. Per l'ediziun dal disc dal mais da quest mais, preschent a vus quel disc ch'è dapli onns puspè ina gia stà abel d'intgantar mai talmain ch'jau ma revegn be pauc a pauc.
Bands cun nums stupids datti sco naiv sin sur 2500 meters sur mar sin nossas muntognas, dentant, capita da temp en temp ch'in num d'ina band descriva la musica sco la gutta sin il chau. Il “curtin dil tun” - simplamain perfetg! 
Il pled englais AMPLIFIER munta en rumantsch rinforzader u era amplificatur; cundrez per rinforzar il tun, “pitgar” musica cun 100 decibels en vossas ureglias. Ed AMPLIFIER è era il num d'ina nova band englaisa, d'in trio da Manchester cun ghitarra, bass e battaria. Era sche quella citad ha chaschunà ils davos onns ina da las meglras bands englaisas, tunan AMPLIFIER dal tuttafatg auter che Oasis.
In classic trio da rock, musica uschè dinamica sco l'aura engiadinaisa: dal di il pli sulegliv tar in orcan d'enviern enfin la pli profunda melanconia d'ina notg da plievgia amez l'atun. AMPLIFIER cumbineschan tut quai che ha schon fatg ora bun rock sound ils davos 10'000 onns.
Sche Soundgarden fascheva part durant il temp dal grunge - cun lur albums “Badmotorfinger” e “Superunknown” - da voss favurits, sche Kyuss tunan anc oz mintgatant or da vossas boxas e sche Black Sabbath èn anc adina la definiziun per “sounds like boom” - lura mettai tut quai en voss mixer, cundì quel recept cun ina detga purziun Radiohead, Cure e Mogwai e giudai in coctail che vegn a far buglia da tartuffels or da voss tscharvè, fratem superfonic or da vossas ureglias ed in menu da Jamie Oliver or da mintga secunda musica.
AMPLIFIER - quai èn sounds da ghitarra plain effects, in bass che vegn da 1000 meters sutterran ed ina battaria che lascha far il headbangen il bun defunct John Bonham.
Dentant, stat en il center da mintga chanzun la vusch da ghitarrist/chantadur SeI Balamir - e gliez è ina delicatessa culinarica per mintga solita ureglia da mintga solit “suort aficionado dal rockarolla” ... Bun appetit, rockers!